Tronkstraf vir Benoni-man oor seksdae met kinders  (Argieffoto) ŉ 41-jarige man van Benoni aan die Oos-Rand is swaar gestraf vir seksdae wat hy met sy stiefseuns en dogter gepleeg het. Hy het in die hooggeregshof, wat in Benoni gesit het, skuldig gepleit op die 426 aanklagte teen hom. Die aanklagte sluit onder meer in verkragting, poging tot verkragting, seksuele aanranding, die gebruik van kinders vir pornografie, gedwonge blootstelling van kinders om ŉ seksuele aanranding en ŉ seksuele daad te aanskou. Die man is tot twee keer lewenslange tronkstraf gevonnis sowel as ŉ bykomende 83 jaar tronkstraf. Die vonnisse sal gelyklopend uitgedien word. Die misdade is in 2012 en 2021 gepleeg teen sy stiefseuns wat ses en 14 jaar oud was tydens die voorvalle en sy dogter wat net sewe maande oud was toe dit begin het. Dit het aangehou tot sy agt jaar oud was. Lumka Mahanjana, woordvoerder van die Nasionale Vervolgingsgesag (NVG), het gesê die misdade het plaasgevind terwyl die kinders se ma by die werk was en hulle in sy sorg gelaat is. Hy het die seuns onder meer gevra om foto’s van die dogtertjie se private dele te neem en dan vir hom aan te stuur. Die man is in Februarie 2021 in hegtenis geneem toe een van die kinders ŉ familielid van die gebeure vertel het. Die ander kinders het ook hierna van hul ervarings vertel. Hy was sedert sy inhegtenisneming in aanhouding. Adv. Jeffery Nethononda, die staatsaanklaer, het gesê vaderskap is ŉ roeping en dat die man sy magsposisie misbruik het. Nethononda het gesê die afbreking van kinders deur kinderpornografie veroorsaak ernstige skade wat hul waardigheid aantas en hul waarde devalueer. “Boonop sal die kinders lewenslank getraumatiseer wees as gevolg van wat hulle deurgemaak het.” Daar was geen dwingende omstandighede wat deur die beskuldigde aangevoer is om van die voorgeskrewe minimum vonnis af te wyk nie. Die NVG het die vonnis verwelkom.